b'\n_START_ARTICLE_\nJonas Juraga-Giedraitis\n_START_SECTION_\nBiografija\n_START_PARAGRAPH_\nKil\xc4\x99s i\xc5\xa1 kunigaik\xc5\xa1\xc4\x8di\xc5\xb3 Giedrai\xc4\x8di\xc5\xb3 gimin\xc4\x97s, brolis Kazimieras Juraga-Giedraitis. Nuo 1714 m. j\xc4\x97zuitas. Mok\xc4\x97si sintaks\xc4\x97s ir poetikos Vilniaus, Slucko, Lom\xc5\xbeos ir Drohi\xc4\x8dino kolegijose. 1723\xe2\x80\x931727 m. studijavo teologij\xc4\x85 Var\xc5\xa1uvoje, 1726 m. \xc4\xaf\xc5\xa1ventintas kunigu, apie 1745 m. filosofijos ir teis\xc4\x97s daktaras._NEWLINE_1727\xe2\x80\x931729 m. d\xc4\x97st\xc4\x97 retorik\xc4\x85 Plocke ir Var\xc5\xa1uvoje. Nuo 1730 m. Vilniaus universiteto teologijos ir filosofijos profesorius. 1752\xe2\x80\x931755 m. \xe2\x80\x93 Vilniaus universiteto rektorius; jam vadovaujant 1753 m. universitete \xc4\xafkurta Vilniaus astronomijos observatorija ir matematikos\xe2\x80\x93fizikos kabinetas, prad\xc4\x97ta d\xc4\x97styti nauj\xc5\xb3j\xc5\xb3 am\xc5\xbei\xc5\xb3 filosofija. 1735\xe2\x80\x931745 m. Vilniaus vyskupo teologas. 1745 m. paskirtas j\xc4\x97zuit\xc5\xb3 noviciato prie Vilniaus \xc5\xa0v. Ignoto ba\xc5\xbeny\xc4\x8dios rektoriumi ir vadovu; ten \xc4\xafk\xc5\xabr\xc4\x97 bibliotek\xc4\x85, inicijavo ba\xc5\xbeny\xc4\x8dios rekonstrukcij\xc4\x85. Nuo 1755 m. Lietuvos j\xc4\x97zuit\xc5\xb3 provincijos provincijolas._NEWLINE_Para\xc5\xa1\xc4\x97 apologijas Bonavent\xc5\xabrai (Phoenix doctorum e Seraphicis evolans cineribus divus Bonavent\xc5\xabra, 1727 m.) ir Vilniaus universiteto dvasininkams (Apologia pro Universitate Vilnensi adversus clericos Regulares, qui a Scholis Piis denominantur, 1739 m.).'